text: Heilsan frá átta volontørum í Ísrael
text: #000001
text: Teir átta føroysku volontørarnir í Jerúsalem hava nógv at gera. Lesið heilsan, ið tey hava sent.
text: #000002
text: Tann 24. mai, komu vit fýra pørini til Jerusalem, her vit skulu búleikast í ein mánað sum senior volontørar. Hetta er fyrstu ferð at eitt føroyskt toymi burturav fer at gera tílíkt arbeiði í Ísrael. Arbeiðið verður gjørt í samstarvi við danska felagsskapin Ordet & Israel, sum Ísraelsmissiónin samstarvar við.
text: #000003
text: Í suppukøkinum gera vit klárt til at býta heitan mat út til uml. 200 brúkarar um dagin.
text: #000005
text: Tríggjar av kvinnunum hjálpa eisini Debby við at gera sunnudagsskúlatilfar til tær messiansku meinigheitirnar, ein dag um vikuna.
text: #000007
text: Í stórum lagurbygningi sortera og býta vit í eskjur, frukt og grønt, sum so verður koyrt út til tey treingjandi runt í Jerusalem.
text: #000008
text: Sabbatin, Kristi Himmalferðardagur og Hvítusunnan hava givið okkum eyka frídagar, sum vit hava brúkt til at vitja tey nógvu kendu støðini her í Jerusalem, ein býur sum andar av søgu, her steinar og útgrevstur tala og staðfesta profetiini í bæði gamla og nýggja testamenti. Fleiri føroyingar vóru her niðri, tá vit komu, sum høvdu verið við til hátíðarhaldið á føroysku sendistovuni í Tel Aviv.
text: #000009
text: Eina dagsferð vóru vit við Jordanánna, har Jósva leiddi Ísraels fólk turrskødd yvirum og har Jesus varð doyptur av Jóhannesi. Koyrdu síðan niðan til Jeriko við allari tess søgu, Ráhab, múrarnir rapaðu, Zakeus, blindi maðurin við vegin. Eisini drukku vit av Elisa-kelduni, um hvørja tað stendur í 2.Kong.2:19-22 19 ”Menninir í býnum søgdu nú við Elisa: “Býurin liggur væl fyri, sum harri mín sær; men vatnið er ringt, og tað voldir, at konurnar hitta reis.” Tá segði hann: “Fáið mær nýggja skál, og latið salt í hana!” Teir so gjørdu. So fór hann út, hagar sum vatnið sprakk upp, kastaði salt niðurí har og segði: “So sigur HARRIN: Eg havi gjørt hetta vatn gott; av tí skal ikki hereftir koma deyði ella føðing fyri tíðina.” Vatnið varð nú gott, og tað hevur tað verið til henda dag – eftir orðinum, ið Elisa hevði talað.”
text: #000011
text: Sagt verður, at fjallið, har Jesus varð freistaður av djevlinum úti í oyðimørkini, liggur beint omanfyri Jeriko, vit gingu nakað niðaneftir fjallasíðuni til eitt klostur, sum er bygt inn í fjallasíðuna, har útsýni var sera gott.
text: #000012
text: At enda vitjaðu vit felagsskapin ”Seeds of Hope” har Tass Saada, greiddi frá lívi sínum og hansara ótroyttuliga arbeiði við at sáa vón, sum við trúnni á Jesus Kristus kann skapa frið ímillum menniskju, frið ímillum jødar og palestinensarar.
text: #000013
text: Hvítusunnuna hildu vit á Danska Bíbliuskúlanum í Poryia, við Genesaret vatnið. Eisini har varð vitjað á fleiri støðum fram við vatninum, sum td. í Magdala, Kapernaum, Ein Gev kibbutzini, har vit sjálvandi eisini ótu Pæturs fiskin, sum smakkaði okkum sera væl – ikki sørt heimligt. Síðan gekk leiðin niðan á Sæluprísanar fjallið.
text: #000014
text: Ávegis aftur til Jerusalem vitjaðu vit Nasaret og Nazaret village, sum hevur endurskapt eitt umhvørvið, sum líkist samfelagnum á Jesu døgum. Í gomlu synagoguni máttu okkara góðu deknar sjálvandi sleppa at lesa úr Tora ́ini. Teir hava trúfast lisið lestur fyri okkum hvørt sunnukvøld. Eisini ein lærurík vitjan.
text: #000015
text: Í dag verður arbeitt í Tel Aviv við at gera í stand hjá einum hjálparfelagskapi, Red carpet, sum tekur sær av skøkjum og misnýtarum, har tey kunnu fáa mat, eitt heitt bað og ein hvíldarstað. Eisini verður tikið hond um kvinnur, sum eru vorðnar við barn, fyri at verja tað ófødda barnið.
text: #000017